erhwenkuo/poetry-chinese-zhtw huggingface dataset:
菩薩蠻
作者：劉學箕（宋）

昨日杏花春滿樹。今晨雨過香填路。零落軟胭脂。溼紅無力飛。轉頭春易去。春色歸何處。待密與春期。春歸人也歸。
浣溪沙
作者：劉學箕（宋）

來日江頭柳帶香。去時籬下菊花黃。人生離別幾淒涼。拂面紅塵飛冉冉，揹人白日去堂堂。尺書休負雁南翔。
眼兒媚
作者：劉學箕（宋）

十年不見柳腰肢。契闊幾何時。天遙地遠，秋悲春恨，只在雙眉。雁聲今夜樓西畔，情愫渺難期。杏花風景，梧桐夜月，都是相思。
桃源憶故人
作者：劉學箕（宋）

暮霞散綺西溪浦。天上晴雲開絮。清絕梅花幾樹。惱亂春愁處。小橋流水人來去。沙岸浴鷗飛鷺。誰畫江南好處。著我閒巾屨。
糖多令・唐多令
作者：劉學箕（宋）

何處浣離憂。消除許大愁。望長江、袞袞東流。一去鄉關能幾日，才屈指、又中秋。蘆葉滿汀洲。沙磯小艇收。醉歸來、明月江樓。欲把情懷輸寫盡，終不似、少年遊。
小重山
作者：劉學箕（宋）

春水東流一葦杭。春情翦不斷，漢江長。江花江草為誰芳。渾不似，沙暖睡鴛鴦。且道不思量。怕他知得後，痛肝腸。路遙天闊水茫茫。成病也，教我怎禁當。
行香子
作者：劉學箕（宋）

雪白肥鰜。墨黑修鯰。柳穿腮、小大相兼。金刀批臠，鮮活甘甜。或時熬，或時煮，或時醃。揎腕佳人，玉手纖纖。縷銀絲、取意無厭。羹須澹煮，滋味重添。滴兒醯，呷兒酒，撮兒鹽。
臨江仙
作者：劉學箕（宋）

人在空江煙浪裡，葉舟輕似浮漚。此心無怨也無憂。漢江迷望眼，袞袞知東流。兩岸荻蘆青不斷，四山崗嶺綢繆。晚風吹袂冷颼颼。誰知三伏暑，全似菊花秋。
漁家傲
作者：劉學箕（宋）

漢水悠悠還漾漾。漁翁出沒穿風浪。千尺絲綸垂兩槳。收又放。月明長在煙波上。釣得活鱗鯿縮項。篘成玉液香浮盎。醉倒自歌歌自唱。輕嫋纜。碧蘆紅蓼清灘傍。
菩薩蠻
作者：劉學箕（宋）

煙汀一抹蒹葭渚。風亭兩下荷花浦。月色漾波浮。波流月自留。若耶溪上女。兩兩三三去。眉黛斂羞蛾。採菱隨棹歌。
烏夜啼
作者：劉學箕（宋）

長亭急管生愁。楚天秋。落日寒鴉飛盡、水悠悠。紅蓼岸。白蘋散。浴輕鷗。人在碧雲深處、倚高樓。
虞美人
作者：劉學箕（宋）

寒來暑往何時了。世故催人老。一人口插幾張匙。何用波波劫劫、沒休時。飢來吃飯困來睡。莫把身為累。誰能較短與量長。落葉西風一夢、熟黃粱。
賀新郎
作者：劉學箕（宋）

莫向愁人說。嘆人生、不如意事，十常七八。是則中年傷懷抱，客裡何堪送客。又添取、一襟悽咽。岸柳凋零秋容澹，黯消凝、怎忍輕攀折。重會面，甚時節。杏花麗日梅花雪。記當時、一觴一詠，楚雲湘月。別後君休勞春夢，轉眼江南塞北。莫漫被、閒愁縈結。且判離筵今夕醉，霎時間、便見蘭舟發。空悵望，水雲闊。
酹江月・念奴嬌
作者：林正大（宋）

諸公臺省，問先生何事，冷官如許。甲第紛紛粱肉厭，應怪先生無此。道出羲皇，才過屈宋，空有名垂古。得錢沽酒，忘形欲道爾汝。好是清夜沈沈，共開春酌，細聽簷花雨。茅屋石田荒已久，總待先生歸去。司馬子云，孔丘盜蹠，到了俱塵土。不須聞此，生前杯酒相遇。
水調歌・水調
作者：林正大（宋）

人笑杜陵客，短褐鬢如絲。得錢沽酒，時赴鄭老同襟期。清夜沈沈春酌，歌語燈前細雨，相覓不相疑。忘形到爾汝，痛飲真吾師。問先生，今去也，早歸來。先生去後，石田茅屋恐蒼苔。休怪相如滌器，莫學子云投閣，儒術亦佳哉。誰道官獨冷，袞袞上蘭臺。
滿江紅
作者：林正大（宋）

袞袞諸公，嗟獨冷、先生宦薄。誇甲第、紛紛粱肉，謾甘寥寞。道出羲皇知有用，才過屈宋人誰若。剩得錢、沽酒兩忘形，更酬酢。清夜永，開春酌。聽細雨，簷花落。但高歌不管，餓填溝壑。司馬逸才親滌器，子云識字終投閣。且生前、相遇共相歡，銜杯樂。
一叢花
作者：林正大（宋）

知章騎馬似乘船。落井眼花圓。汝陽三鬥朝天去，左丞相、鯨吸長川。瀟灑宗之，皎如玉樹，舉盞望青天。長齋蘇晉愛逃禪，李白富詩篇。三杯草聖傳張旭，更焦遂、五斗驚筵。一笑相逢，銜杯樂聖，同是飲中仙。
賀新涼・賀新郎
作者：林正大（宋）

蘭亭當日事。有崇山、茂林修竹，群賢畢至。湍急清流相映帶，旁引流觴曲水。但暢敘、幽情而已。一詠一觴真足樂，厭管絃絲竹紛塵耳。春正暮，共修禊。惠風和暢新天氣。騁高懷、仰觀宇宙，俯察品類。俯仰之間因所寄，放浪形骸之外。曾不知、老之將至。感慨舊遊成陳跡，念人生、行樂都能幾。後視今，猶昔爾。
酹江月・念奴嬌
作者：林正大（宋）

問陶彭澤，有田園活計，歸來何晚。昨夢皆非今覺是，實迷途其未遠。松菊猶存，壺觴自酌，寄傲南窗畔。閒雲出岫，更看飛鳥投倦。歸去請息交遊，駕言焉往，獨把琴書玩。孤棹巾車邱壑趣，物與吾生何恨。宇內寓形，帝鄉安所，富貴非吾願。樂夫天命，聊乘化以歸盡。
沁園春
作者：林正大（宋）

大人先生，高懷逸興，酒肉寓名。縱幕天席地，居無廬室，以八荒為域，日月為扃。貴介時豪，搢紳處士，未解先生酒適情。徒勞爾，謾是非鋒起，有耳誰聽。先生。挈榼提罌。更箕踞銜杯枕麴生。但無思無慮，陶陶自得，任兀然而醉，恍然而醒。靜聽無聞，熟視無睹，以醉為鄉樂性真。誰知我，彼二豪猶是，蜾蠃螟蛉。
水調歌
作者：林正大（宋）

太行有盤谷，隱者所翱翔，丈夫行世，磊磊落落信行藏。遇則聲名利澤，不遇採山釣水，何似兩俱忘。誰解盤中趣，與酒為歌章。問何如，盤之樂，樂無央。遠驅虎豹，蛟龍於此亦潛藏。盤土可耕可稼，盤水可沿可濯，飲食壽而康。膏車秣吾馬，從子以徜徉。
摸魚兒
作者：林正大（宋）

醉之鄉、其去中國，不知其幾千裡。其土平曠無涯際。其氣和平一揆。無寒暑，無聚落居城，無怒而無喜。昔黃帝氏。僅獲造其都，歸而遂悟，結繩已非矣。及堯舜，蓋亦至其邊鄙。終身太平而治。武王得志於周世。命立酒人之氏。從此後，獨阮籍淵明，往往逃而至。何其淳寂。豈古華胥，將遊是境，餘故為之記。
聲聲慢
作者：林正大（宋）

暮春天氣，爭看長安，水邊多麗人人。意遠態濃，肌理骨肉輕勻。繡羅衣裳照映，盡蹙金、孔雀麒麟。誇榮貴，是椒房雲幕，恩寵無倫。簇簇紫駝翠釜，間水精盤裡，縷膾紛綸。御送珍羞，夾道簫鼓橫陳。後來賓從雜遝，認青鸞、飛舞紅巾。扶下馬，似楊花、翻入錦茵。
賀新涼・賀新郎
作者：林正大（宋）

環滁皆山也。望西南、蔚然深秀，者琅邪也。泉水潺潺峰路轉，上有醉翁亭也。亭、太守自名之也。試問醉翁何所樂，樂在乎、山水之間也。得之心、寓酒也。四時之景無窮也。看林霏、日出雲歸，自朝暮也。交錯觥籌酣宴處，餚蔌雜然陳也。知太守、遊而樂也。太守醉歸賓客從，擁蒼顏白髮頹然也。太守誰，醉翁也。
水調歌
作者：林正大（宋）

廬山幾千仞，屹立並長江。楊瀾左裡，洪濤巨浪日舂撞。風止雪消冰淨，相與泊舟登岸，攀磴望空谾。巖壑響松檜，巨石激流淙。事幽尋，遺世俗，絕紛痝。幽花野草香滿，時有鶴飛雙。羨子買田築室，欲使浮嵐暖翠，坐臥對軒窗。我欲為君說，安得筆如槓。
酹江月・念奴嬌
作者：林正大（宋）

泛舟赤壁，正風徐波靜，舉尊屬客。渺渺予懷天一望，萬頃憑虛獨立。桂槳空明，洞簫聲徹，怨慕還悽惻。星稀月淡，江山依舊陳跡。因念釃酒臨江，賦詩橫槊，好在今安適。謾寄蜉蝣天地爾，瞬目盈虛訊息。江上清風，山間明月，與子歡無極。翻然一笑，不知東方既白。
酹江月・念奴嬌
作者：林正大（宋）

雪堂閒步，過臨皋、霜淨晚林木落。月白風清如此夜，與客行歌相答。網舉松鱸，手攜斗酒，赤壁重尋約。悲歌長嘯，劃然聲動寥廓。試問日月幾何，江流山色，今日應如昨。履遍巉巖風露冷，水面怒濤驚躍。一葉中流，聽其所止，適有孤飛鶴。橫江東下，問予赤壁遊樂。
水調歌
作者：林正大（宋）

仕宦至卿相，富貴好歸鄉。高車駟馬，都人夾道共瞻望。意氣當年尤盛，榮比昔人衣錦，晝錦以名堂。海內知名士，久矣望餘光。大丈夫，榮與貴，視尋常。豐功令德，要將堯舜致君王。事業光施社稷，勳烈遍銘彝鼎，此志孰能量。妙語勒金石，千古一歐陽。
賀新涼・賀新郎
作者：林正大（宋）

酌以蒲城酒。擷湘累、秋英滿泛，介君眉壽。贈君點漆黟川墨，與印文章大手。問此別、相逢難又。三疊陽關聲墮淚，寫平時、兄弟情長久。離別事，古來有。十年骨肉情何厚。對江山千里，共期白首。夜雨連床追舊事，惟恨音書漸少。便只恐、炊沙不飽。翰墨新功收汗馬，話書囊、無底何時了。歡未足，聽雞曉。
水調歌
作者：林正大（宋）

耿耿銀潢淨，窗月瑩如冰。朱絲一扣，萬籟不起冷光凝。千古遺音猶在，一洗淫哇鄭衛，北里與南陵。孰識興亡事，哀樂不同情。咽流泉，戛鳴玉，擊浮金。老龍啼曉，幼猿忽復暮山吟。為我臨風再奏，仙鵠翩翻十二，感物一何靈。此曲誰當聽，四海有知音。
滿江紅
作者：林正大（宋）

落魄高人，拼百萬、青銅一醉。揮素手、朱繩一抹，四筵驚起。催織寒蟲秋弄月，叫群獨雁天浮水。更黃鸝、紫燕對春風，爭繁脆。悲楚國，羈臣意。憐漢女，逾千里。似深閨恩怨，共相汝爾。我有江南丘壑趣，此弦能道心中事。要曲肱、時聽寫松風，雲窗裡。
朝中措
作者：林正大（宋）

凌波仙子襪生塵。水上步輕盈。種作寒花愁絕，斷腸誰與招魂。天教付與，含香體素，傾國傾城。寂寞歲寒為伴，藉他礬弟梅兄。
滿江紅
作者：林正大（宋）

太一真人，蓮葉向、中流蕩漾。凌萬頃、風為帆席，浪為輕槳。亂舞翠綃雲霧薄，臥看玉宇琉璃晃。似飄然、萬斛舉龍驤，隨波盪。太華頂，花十丈。飄一葉，借清賞。倩龍眠老手，為渠摹彷。鰲禁岧嶢誰寓直，玉堂學士今劉向。要清宵、特地杖青藜，來相訪。
賀新涼・賀新郎
作者：林正大（宋）

生長湖山曲。羨君兒、呼吸湖光，飽餐山淥。世外不須論隱逸，誰似先生冰玉。自骨冷、神清無俗。我不識君曾夢見，炯雙瞳、碧色光相燭。遺妙語，看不足。生平高節難為續。到如今、凜凜風生，言猶可錄。不作相如封禪藁，身後誰榮誰辱。爭肯效、白頭吟曲。好與水仙為伴侶，傍西湖、湖畔修修竹。時一酹，薦秋菊。
水調歌
作者：林正大（宋）

欲狀巴陵勝，千古嶽之陽。洞庭在目，遠銜山色俯長江。浩浩橫無涯際，爽氣北通巫峽，南望極瀟湘。騷人與遷客，覽物興尤長。錦鱗游，汀蘭鬱，水鷗翔。波瀾萬頃，碧色上下一天光。皓月浮金千里，把酒登樓對景，喜極自洋洋。憂樂有誰會，寵辱兩俱忘。
木蘭花慢
作者：林正大（宋）

黃河天上派，到東海、去難收。況鏡裡堪悲，星星白髮，早上人頭。人生盡歡得意，把金尊、對月莫空休。天賦君材有用，千金散聚何憂。請君聽我一清謳。鍾鼎復奚求。但爛醉春風，古來惟有，飲者名留。陳王昔時宴樂，拼十千、斗酒恣歡遊。莫惜貂裘將換，與消千古愁。
水調歌
作者：林正大（宋）

聽說竹樓好，佳地佔黃岡。月波相接，俯臨江瀨挹山光。急雨簷喧瀑布，密雪瓴敲碎玉，幽闃興尤長。琴調更虛暢，詩韻轉清揚。公退暇，披鶴氅，戴華陽。手披周易，消磨世慮坐焚香。縹緲煙雲竹樹，迎送夕陽素月，勝概總難量。欲辨騷人事，瀹茗漱清觴。
清平樂
作者：林正大（宋）

若耶溪女。笑隔荷花語。日照新妝明楚楚，香袖風颻輕舉。誰家白麵遊郎。兩三遙映垂楊。醉踏落花歸去，躊躇空斷柔腸。
滿江紅
作者：林正大（宋）

為憶當時，沈醉裡、青樓弄月。閒想像、繡幃珠箔，魂飛心折。羞向妲娥談舊事，幾經三五盈還缺。望翠眉、蟬鬢一天涯，傷離別。尋作夢，巫雲結。流別淚，湘江咽。對花深兩岸，忽添悲切。試與含愁彈綠綺，知音不遇弦空絕。忽窗前、一夜寄相思，梅花發。
滿江紅
作者：林正大（宋）

寂寞江城，┾只共、梅花幽獨。揩病眼、佳人何許，嫣然空谷。幻出天姿真富貴，朱唇滯酒紅生肉。笑漫山、繁李與夭桃，俱粗俗。遲日麗，春睡足。明月照，尤清淑。算移更千里，遠從西蜀。流落天涯應可念，為渠劇飲仍歌曲。怕明朝、酒醒落紛紛，那忍觸。
水調歌
作者：林正大（宋）

落日峴山下，倒著接羅罱回。傍人笑問山翁，日日醉歸來。三萬六千長日，一日杯傾三百，罍麴築糟抬。漢水鴨頭綠，變酒入金罍。白銅鞮，鸕鷀杓，鸚鵡杯。輕車快馬，鳳笙龍管更相催。自身清風明月，剛道不須錢買，對此玉山頹。水自東流去，猿自夜聲哀。
江神子・江城子
作者：林正大（宋）

狂胡鞍馬自為家。遣宮娃。嫁胡沙。萬里風煙，行不見京華。馬上思歸哀怨極，推卻手，奏琵琶。胡兒共聽亦諮嗟。貌如花。落天涯。誰按新聲，爭向漢宮誇。纖手不知離別苦，腸欲斷，恨如麻。
意難忘
作者：林正大（宋）

蜀道登天。望峨眉橫絕，石棧相連。西來當鳥道，逆浪俯回川。猿與鶴，莫攀緣。九折聳巖巒。算咫尺、捫參歷井，回首長嘆。西遊何日當還。聽子規啼月，愁減朱顏。連峰天一握，飛瀑壑爭喧。排劍閣，越天關。豺虎亂朝昏。問錦城，雖雲樂土，何似家山。
沁園春
作者：林正大（宋）

廬阜諸峰，爐峰絕勝，草堂介焉。敞明窗淨室，素屏虛榻，要仰觀山色。俯聽流泉。中有池臺，旁多竹卉，夾澗杉松高刺天。堂之北，據層崖積石，綠蔭濃鮮。堂東瀑布飛懸。似雨露霏微珠貫穿。有春花秋月，夏雲冬雪，陰晴顯晦，霧吐煙吞。右抱琴書，左攜妻子，杖屨從容盡暮年。平生志，賴清泉白石，實聽餘言。
摸魚兒
作者：林正大（宋）

泛松江、水遙山碧，清寒微動秋浦。霜雲霽色橫無際，別鵠驚鴻無數。朝又暮。聽牧笛長吹，隱隱漁榔度。騷人才子。既覽物興懷，浮游塵外，嘯傲劇清思。人間世。擾擾榮途要路。瀛洲瓊館安所。軒裳何似漁蓑興，蕭散龍游鶴渚。須歸去。辦雙槳孤帆，雲月和煙雨。江湖伴侶。趁社橘初黃，汀葭餘翠，成我蓴鱸趣。
意難忘
作者：林正大（宋）

洶洶松風。更浮雲皓皓，輕度春空。精神新發越，賓主少從容。犀箸厭，滌昏懵。茗碗策奇功。待試與，平章甲乙，為問涪翁。建溪日鑄爭雄。笑羅山梅嶺，不數嚴邛。胡桃添味永，甘菊助香濃。投美劑，與和同。雪滿兔甌溶。便一枕，莊周蝶夢，安樂窩中。
酹江月・念奴嬌
作者：林正大（宋）

坐愁書室，謾臨風、遐想蓬萊高致。撫鶴捫松長嘆息，失足誤來人世。紫禁九重，碧山萬里，無路鳴珂佩。江山勝處，且尋花柳傾醉。不堪送客清川，系帆淥水，煙景供憔悴。更舉芳尊澆別恨，逸趣浮游天外。雄筆橫揮，素琴輕拍，一笑成揚袂。洛陽秋早，歸時同賞鱸膾。
酹江月・念奴嬌
作者：林正大（宋）

杏花春晚，散餘芳、著處縈簾穿箔。喚起幽人明月夜，步月褰衣行樂。置酒花前，清香爭發，雪挽長條落。山城薄酒，共君一笑同酌。且須眼底柔英，尊中清影，放待杯行數。莫道洞簫聲斷處，月落杯空牢寞。只恐明朝，殘紅棲綠，卷地東風惡。更須來歲，花時攜酒尋約。
水調歌
作者：林正大（宋）

華裾織翡翠，金轡鬧瓏璁。寶蹄輕穩，香塵滿地驟隆隆。雲是東京才子，名擅文章鉅伯，一世獨推雄。高蓋擁賓從，下馬氣如虹。運元精，鍾神秀，貫當中。磊磊落落，二十八宿列心胸。前殿當年奏賦，筆補天工造化，聲價欲摩空。卻笑龐眉客，垂翅附冥鴻。
虞美人
作者：林正大（宋）

武昌七十龐眉叟。學笛從年少。蕭蕭笛竹楚山秋。當日買林、曾典黑貂裘。一聲佔盡秋江月。天外行雲絕。如今老去興猶遲。尚想時時、一曲夢中吹。
江神子・江城子
作者：林正大（宋）

拾遺流落錦宮城。故人情。眼為青。時向百花，潭水濯冠纓。韋曲杜陵行樂地，塵土暗，嘆漂零。園翁溪友總比鄰。酒盈尊。肯相親。落日蹇驢，扶醉兩眉顰。磊落平生忠義膽，詩與酒，醉還醒。
沁園春
作者：林正大（宋）

子陵先生，故人光武，以道相忘。幸炎符在握，六龍在御，臣來億兆，陽德方剛。自是先生，獨全高節，歸去江湖樂未央。動星象，被羊裘傲睨，一世軒裳。高哉不事侯王。愛此地山高水更長。蓋先生心地，超乎日月，又誰如光武，器量包荒。立懦廉頑，有功名教，萬世清風更激揚。無古今，想雲山鬱郁，江水泱泱。
臨江仙
作者：林正大（宋）

須信乾坤如逆旅，都來一夢浮生。夜遊秉燭盡歡情。陽春煙景媚，樂事史來並。座上群公皆俊秀，高談幽賞俱清。飛觴醉月莫辭頻。休論金谷罰，七步看詩成。
酹江月・念奴嬌
作者：林正大（宋）

開元盛日，愛名花絕品，淺紅深紫。雲想衣裳□□映，曲檻軟風微度。群玉山頭，瑤臺月下，一□香凝露。嫣然傾國，巫山腸斷雲雨。借問標格風流，漢宮誰似，飛燕紅妝舞。解釋春風無限恨，博得君王笑語。七寶杯深，蒲萄酒滿，勝賞今何許。沈香亭北，倚闌終日凝佇。
沁園春
作者：洪諮夔（宋）

詩不云乎，蒹葭蒼蒼，白露為霜。看高山喬木，青雲老幹，英華滋液，亦斂而藏。匠石操斤遊林下，便一舉採之充棟樑。須知道，是天將大任，翕處還張。薇郎玉佩丁當。問何事午橋花竹莊。又星迴歲換，臘殘春淺，錦熏籠紫，慄玉杯黃。喚起東風，吹醒宿酒，把甲子從頭重數將。明朝去，趁傳柑宴近，滿袖天香。
沁園春
作者：洪諮夔（宋）

歸去來兮，杜宇聲聲，道不如歸。正新煙百五，雨留酒病，落紅一尺，風妒花期。睡起綠窗，銷殘香篆，手板搘頤還倒持。無人解，自追遊仙夢，作送春詩。風流不似年時。把別墅江山供弈棋。空一川芳草，半池晴絮，歌翻長恨，賦續懷離。桃葉渡頭，沈香亭北，往事悠悠難重思。徘徊處，看鳴鳩喚婦，乳燕將兒。
沁園春
作者：洪諮夔（宋）

飲馬咸池，總轡崑崙，橫鶩九州。慶中興機會，天生山甫，非常事業，天授留侯。左搏龍蛇，右馴虎兕，萬里中原談笑收。功名早，便貂蟬獵獵，飛出兜牟。新甿無限歡謳。盡賣劍賣刀歸買牛。正麥搖燻吹，黃迷斷壟，秧涵朝雨，綠遍平疇。眼底太平，不圖再見，羅拜焚香青海頭。從今去，願君王萬歲，元帥千秋。
沁園春
作者：洪諮夔（宋）

秋氣悲哉，薄寒中人，皇皇何之。更黃花吹雨，蒼苔滑屐，欄空鬥鴨，床老支龜。靜裡跫音，明邊眉睫，蹴踏星河天脫鞿。清談久，頓兩忘妍醜，嫫姆西施。濂溪家住江湄。愛出水芙蓉清絕姿。好光風霽月，一團和氣，尸居龍見，神動天隨。著察工夫，誠存體段，個里語言文字非。君家事，莫空將太極。散大圖碑。
風流子
作者：洪諮夔（宋）

錦幄醉荼䕷。狻猊暖、銀蒜壓煙霏。正韓範安邊，歐蘇領客，紅芳庭院，綠蔭窗扉。著句挽春春肯住，更判羽觴揮。金系花腰，玉勻人面，嬌慵無力，婭奼相依。繁華都能幾，青油幕、好與遮護晴暉。寄語東君，莫教一片輕飛。向溫馨深處，留歡卜夜，月移花影，露裛人衣。只恐明朝西垣，有詔催歸。
賀新郎
作者：洪諮夔（宋）

露洗秋光透。指岷峨、無邊峭碧，與君為壽。萬里同隨琴鶴到，只願人情長久。盡頭白、眼青如舊。從臾功名三尺劍，倚函關、風雨蛟龍吼。談笑取，印如鬥。從今盡展眉峰皺。看諸郎、翩翩黃甲，班班藍綬。一簇孫枝扶膝下，翠竹碧梧爭秀。便嘉慶、圖中都有。花影婆娑清晝永，護新涼、更著絲簧手。歡未盡，剩添酒。
賀新郎
作者：洪諮夔（宋）

風軟簾花約。玉壺天、芙蕖欲蓋，篔簹初槊。宿靄收陰晴色定，一點星明碧落。光拍滿、浮溪岝□。銀櫛鐵冠風物古，更秧青、麥熟蠶登箔。歡取酒，為君酌。華堂袞繡今如昨。長官清、水晶燈照，珊瑚鉤琢。富貴功名知有樣，晨起一聲簷鵲。便好趁、六更宮鑰。龍尾朝回長燕喜，寶香深、醉引萊衣著。吹紫鳳，舞黃鶴。
賀新郎
作者：洪諮夔（宋）

放了孤山鶴。向西湖、問訊水邊，嫩寒籬落。試粉盈盈微見面，一點芳心先著。正日暮、煙輕雲薄。欲攪清香和月咽，倩馮夷、為洗黃金杓。花向我，勸多酌。單于吹徹今成昨。未甘渠、琢玉為堂，把春留卻。倚遍黃昏欄十二，知被兒曹先覺。更笑殺、盧仝赤腳。但得東風先手在，管綠陰、好踐青青約。方寸事，兩眉角。
賀新郎
作者：洪諮夔（宋）

誰識昂昂鶴。且隨緣、剩水殘山，東村西落。世事幾番新局面，看底卻高三著。況轉首、西山日薄。雪意壓簷梅索笑，任柄長、柄短鄰家杓。篘小甕，動孤酌。見花憶得年時昨。正微醺、獨步黃昏，被花迷卻。冷月吹香春弄影，麼鳳梢頭先覺。恍夢斷、羅浮山腳。欲寄心期無驛使，想凌寒、不奈腰肢約，空憑暖，畫欄角。
漢宮春
作者：洪諮夔（宋）

南極仙翁，佔太微元蓋，洞府為家。身騎若木倒景，手弄青霞。芙蓉飛旆，映一川、新綠平沙。好與問，東風結子，幾回開遍桃花。況是初元玉曆，更迴圈數起，希有年華。長把清明夜氣，養就丹砂。麻姑送酒，安期生、遺棗如瓜。呼兒烹試，頭綱小鳳團茶。
夏初臨
作者：洪諮夔（宋）

鐵甕栽荷，銅彝種菊，膽瓶萱草榴花。庭戶深沈，畫圖低映窗紗。數枝奇石谽谺。染宣和、瑞露明霞。於菟長嘯，風林未鳴，霜草先斜。雪絲香裡，冰粉光中，興來進酒，睡起分茶。輕雷急雨，銀篁迸插簷牙。涼入琵琶。枕幃開、又送蟾華。問生涯。山林朝市，取次人家。
滿江紅
作者：洪諮夔（宋）

送雨迎晴，花事過、一庭芳草。簾影動、歸來雙燕，似悲還笑。笑我不知人意變，悲人空為韶華老。滿天涯、都是別離愁，無人掃。海棠晚，荼䕷早。飛絮急，青梅小。把風流醞藉，向誰傾倒。秋水盈盈魂夢遠，春雲漠漠音期悄。最關情、鵯鵊一聲催，窗紗曉。
滿江紅
作者：洪諮夔（宋）

把酒西風，渾莫問、主賓誰惡。千古事、幾□遇合，幾人流落。肝膽輪囷溟渤小，精神浩蕩蓬萊薄。望拒霜、紅處是東山，長如昨。蒼苔跡，何曾削。黃葉夢，何難覺。等春雲出岫，秋波歸壑。老子婆娑風度遠，佳人縹緲腰肢約。況登高、節過又登高，須多酌。
天香
作者：洪諮夔（宋）

雲母屏開，博山爐熨，人間南極星現。酥篆千秋，燈圖百子，酒浪花光照面。堂深戲彩，任父老、兒童爭勸。耆艾相將潞國，精明恰如清獻。春風飄香合殿。仗雲齊、漏遲宮箭。正好簪荷入侍，帕柑傳宴。日月華蟲蒨絢。便與試、胸中五紋線。壽域長開，洪鈞長轉。
水調歌頭
作者：洪諮夔（宋）

四海止齋老，百世水心翁。都將不盡事業，付與道俱東。氣脈中庸大學，體統采薇天保，幾疏柘袍紅，千仞倚寥碧，一點駕歸鴻。扈江蘺，貫薜荔，制芙蓉。午橋綠野深處，心與境俱融。搏控乾坤龍馬，簸弄坎離日月，蒼鬢映方瞳。只恐又催詔，飛度橘花風。
水調歌頭
作者：洪諮夔（宋）

如此好明月，梅里自來無。炎雲溽霧收盡，宇宙一冰壺。淺瀨乍分隨合，清影欲連還斷，滉漾玉浮圖。風物庾樓似，秋思欠菰蒲。醉魂醒，塵骨換，我非吾。瓊簫紫鳳何許，風露足清都。君看流光多處，縹緲澼洸人立，白與藕花俱。只恐姮娥妒，涼透粟生膚。
念奴嬌
作者：洪諮夔（宋）

香山老矣，正商量不下，去留蠻素。獨立躊躇腸欲斷，一段若耶溪女。水底新妝，空中香袖，斜日疏風浦。向人欲語，垂楊清蔭多處。便好花裡喚船，碧筒白酒，微吸荷心苦。佳月一鉤天四碧，隱約明波橫注。雪藕逢絲，擘蓮見薏，枕簟涼如雨。一雙宿鷺，伴人永夜翹佇。
念奴嬌
作者：洪諮夔（宋）

光風霽月，信行窩到處，人間天上。一笑喚回新造化，滿眼翠舒紅放。腦後功名，腳跟富貴，夢斷春旗仗。輻巾蕭散，任他蟣蝨龍象。正是楊柳初眠，海棠半睡，錦繡天開障。鶴骨松筋年望八，得醉不妨瀾浪，節過燒燈，時催修禊，迎面韶華蕩。宗文扶著，問翁馬首何向。
更漏子
作者：洪諮夔（宋）

眼生花，燈綴粟。人在黃金列屋。金縷細，道冠明。膽瓶涼意生。緩歌弦，停酒斝。待得香風吹下。斜月轉，斷雲回。風流不讓梅。
好事近
作者：洪諮夔（宋）

二十四番風，才見一番花鳥。已是有人春瘦，正遠山橫峭。踏青底用十分晴，半陰晴方好。深院日長睡起，又海棠開了。
朝中措
作者：洪諮夔（宋）

荷花香裡藕絲風。人在水晶宮。天上橋成喜鵲，雲邊帆認歸鴻。去天尺五城南社，趣對柘袍紅。若問安邊長策，莫須浪說和戎。
朝中措
作者：洪諮夔（宋）

翠盆紅藥護觥籌。風物似揚州。春事一聲杜宇，人生能幾狐裘。有山可買，有書可讀，不願封留。一任東風輦路，群公蒼佩鳴璆。
朝中措
作者：洪諮夔（宋）

滂葩七十二灘春。鍾瑞石麒麟。流水行雲才思，光風霽月精神。金蕉進酒，斑衣起舞，喜氣津津。群玉峰頭環佩，紫薇花底絲綸。
點絳唇
作者：洪諮夔（宋）

花事無多，笙歌綰取東風住。玉彝雕俎，樓外更籌屢。醉喚驪駒，催上天梯去。君知否。半邊銅虎。鄧艾經行路。
西江月
作者：洪諮夔（宋）

庭下宜男萱草，牆頭結子榴花。非煙非霧富平家。人物風流如畫。寶月曾修玉斧，銀河欲泛仙槎。美人睡起綠雲斜。一笑扶將壽斝。
浣溪沙
作者：洪諮夔（宋）

蒼鶴飛來水竹幽。初弦涼月一簾秋。木犀花底試新篘。鳳味硯供無盡藏，龍飛榜佔最高頭。慈闈洗眼看封侯。
浣溪沙
作者：洪諮夔（宋）

細雨斜風寂寞秋。黃花壓鬢替人羞。歸舟雲樹負箜篌。燕子樓寒迷楚夢，鳳皇池暖愜秦謳。暮雲凝碧可禁愁。
浣溪沙
作者：洪諮夔（宋）

小雨輕霜作嫩寒。蠟梅開盡菊花乾。清香收拾貯詩肝。文武兩魁前樣在，功名四諫後來看。麻姑進酒鬥闌干。
浣溪沙
作者：洪諮夔（宋）

六曲屏山似去年。雪花欺得怕寒肩。小窗和月照無眠。筆點輕澌心欲折，燭搖斜吹淚空煎。伴人梅影更堪憐。
菩薩蠻
作者：洪諮夔（宋）

翠翹花艾年時昨。鬥新五采同心索。含笑祝千秋。長眉如莫愁。流光旋磨蟻。換調重拈起。深院竹和絲。皺紅裁舞衣。
鷓鴣天
作者：洪諮夔（宋）

天理從來屈有信。東風到處物皆春。門前驄馬權奇種，臺上慈烏反哺心。花島屐，柳湖尊。好將長健傲長貧。諸孫認取翁翁意，插架詩書不負人。
蝶戀花
作者：洪諮夔（宋）

畫斛黃花寒更好。人愛花繁，卻被花催老。舊恨新愁誰醞造。帶圍暗減知多少。開眼萬般渾是惱。只仗微醺，假寐寬懷抱。隔屋愁眉春思早。數聲啼破池塘草。
臨江仙
作者：洪諮夔（宋）

萬紫千紅鬢上粉，聚成一撮精神。宣和宮樣太清真。韶風搖斗帳，芳露溼綸巾。消得流鶯花底滑，一聲驚起梁塵。扶將芍藥牡丹春。光浮金盞面，香到玉池津。
南鄉子
作者：洪諮夔（宋）

風雨過芳晨。多少愁紅恨紫塵。兩點眉尖凝遠碧，紛紛。又被楊花誤一春。金鳳壓嬌雲。睡起紗窗背欠伸。心事欲言言不盡，沈沈。乳燕雛鶯觸撥人。
眼兒媚
作者：洪諮夔（宋）

平沙芳草渡頭村。綠遍去年痕。遊絲下上，流鶯來往，無限銷魂。綺窗深靜人歸晚，金鴨水沈溫。海棠影下，子規聲裡，立盡黃昏。
眼兒媚
作者：洪諮夔（宋）

花光燈影浸簾櫳。蓬島現仙翁。瑤裾織翠，詩瞳點碧，酒臉潮紅。竇郎陰德知多少，萬卷奏新功。前庭梧竹，後園桃李，無限春風。
南鄉子
作者：洪諮夔（宋）

霜月冷婷婷。夾岸蘆花雪點成。短艇水晶宮裡系，閒情。誰道芙蓉更有城。阿鵲數歸程。人倚低窗小畫屏。莫恨年華飛上鬢，堪憑。一度春風一度鶯。
祝英臺近
作者：洪諮夔（宋）

臉長紅，眉半白，老鶴飽風露。歲換星移，祿運又交午。須知命帶將來，福推不去，穩做個、榮華彭祖。記初度。謝他紫燕黃鸝，爭先送好語。春滿湖山，歷歷舊遊處。管教柳外行廚，花邊步屧，長占斷、好晴奇雨。
謁金門
作者：洪諮夔（宋）

春正美。滿眼萬紅千紫。收拾群香歸甕蟻。長年花信裡。深院簾櫳如水。雙燕呢喃芳壘。唾碧輕衫人送喜。梅梢新結子。
謁金門
作者：洪諮夔（宋）

開笑口。又是茱萸重九。好水佳山長似舊。健如黃犢走。菊蕊崢崢如豆。風雨輕寒初透。簷外鵲聲誰送酒。莫閒金碗手。
卜算子
作者：洪諮夔（宋）

簸弄柳梢春，呼吸花心露。倦粉嬌黃扇底風，盡向眉心度。喚醒海棠紅，約住櫻桃素。上到瑤臺最上層，共跨青鸞去。
卜算子
作者：洪諮夔（宋）

芍藥打團紅，萱草成窩綠。簾卷疏風燕子歸，依舊盧仝屋。貧放麴生疏，聞到青奴熟。掃地焚香伴老仙，人勝連環玉。
柳梢青
作者：洪諮夔（宋）

野服綸巾。白髮紅頰，無限陽春。二滿三平，粗衣淡飯，鍾鼎山林。尊前喜氣輪囷，道蠶麥、今朝甲申。天放新晴，人佔一飽，老子寬心。
清平樂
作者：李從周（宋）

夢魂尋遍。忽向尊前見。好似烏衣春社燕。軟語東風庭院。叮嚀記取兒家。碧雲隱映紅霞。直下小橋流水，門前一樹桃花。
九張機
作者：無名氏（宋）

一張機。織梭光景去如飛。蘭房夜永愁無寐。嘔嘔軋軋，織成春恨，留著待郎歸。兩張機。月明人靜漏聲稀。千絲萬縷相縈繫。織成一段，回紋錦字，將去寄呈伊。三張機。中心有朵耍花兒。嬌紅嫩綠春明媚。君須早折，一枝濃豔，莫待過芳菲。四張機。鴛鴦織就欲雙飛。可憐未老頭先白。春波碧草，曉寒深處，相對浴紅衣。五張機。芳心密與巧心期。合歡樹上枝連理。雙頭花下，兩同心處，一對化生兒。六張機。雕花鋪錦半離披。蘭房別有留春計。爐添小篆，日長一線，相對繡工遲。七張機。春蠶吐盡一生絲。莫教容易裁羅綺。無端翦破，仙鸞綵鳳，分作兩般衣。八張機。纖纖玉手住無時。蜀江濯盡春波媚。香遺囊麝，花房繡被，歸去意遲遲。九張機。一心長在百花枝。百花共作紅堆被。都將春色，藏頭裡面，不怕睡多時。輕絲。象床玉手出新奇。千花萬草光凝碧。裁縫衣著，春天歌舞，飛蝶語黃鸝。春衣。素絲染就已堪悲。塵世昏汙無顏色。應同秋扇，從茲永棄，無復奉君時。歌聲飛落畫梁塵，舞罷香風捲繡茵。更欲縷陳機上恨，尊前忽有斷腸人。
浣溪沙
作者：張孝祥（宋）

只倚精忠不要兵。卷旗直入蔡州城。賊營半夜落妖星。萬旅雲屯看整暇，十眉環坐卻娉婷。白麻早晚下天庭。
採桑子
作者：張良臣（宋）

佳人滿勸金蕉葉，夜玉春溫。別後黃昏。燕子樓高月一痕。年年依舊梨花雨，粉淚空存。流水孤村。不著寒鴉也斷魂。
水調歌頭
作者：舒邦佐（宋）

問訊金華伯，自是地行仙。只為朱輪畫戟，句引到湘川。用個狎鷗心地，做就烹鮮時政，民化我何言。但貴衡陽紙，紙落盡雲煙。對湖天，梅索笑，月還圓。舊時嶽生申甫，重到是前緣。快洗瑤觥一醉，喚個鶴仙起舞，騎取上花磚。春秋更多少，莊木八千年。
杏花天
作者：張孝忠（宋）

愛尋水竹添情況。任雲臥、溪邊石上。銜杯樂聖成遊蕩。不為弓彎舞樣。北湖迥、風飄彩舫。□笑擊、馮夷薄相。致身福地何蕭爽。莫道居夷太枉。
杏花天
作者：張孝忠（宋）

看花隨柳湖邊去。似邂逅、水晶宮住。劉郎筆落驚風雨。酒社詩盟心許。玉關外、不辭馬武。便好展、雲霄穩步。郴江自繞郴山路。欲問功名何處。
破陣子
作者：張孝忠（宋）

佔氣中涵清淑，徵詩古富篇章。杖屨閒隨魚□樂，懷抱清如湖水涼。何殊吳越鄉。風柳春容嫋嫋，水花月影汪汪。且把清尊澆磊磈，莫為浮名愁肺腸。星星白髮長。
玉樓春
作者：張孝忠（宋）

綠波春早青煙暮。翠幕船如天上去。深杯濁酒醉賢人，隔岸幽花憐靜女。浮雲散亂流萍聚。恨滿韓張離合處。欲招騎龍帝鄉人，來詠叉魚春岸句。
鷓鴣天
作者：張孝忠（宋）

豆蔻梢頭春意濃。薄羅衫子柳腰風。人間乍識瑤池似，天上渾疑月殿空。眉黛小，髻雲松。揹人欲整又還慵。多應沒個藏嬌處，滿鏡桃花帶雨紅。
菩薩蠻
作者：張孝忠（宋）

嬌紅隱映花稍霧。金蓮容與歌聲度。得句寫香箋。江山此意傳。醉當春好處。不道因風絮。去並錦闈眠。青綾被底仙。
西江月
作者：張孝忠（宋）

堂上簪纓交錯，花間簾幕高張。與君一詠一飛觴。莫笑詩狂飲暢。滿路光風轉蕙，吟邊宮柳斜行。新詞妙絕動宮牆。紫誥黃麻天上。
霜天曉角
作者：張孝忠（宋）

楚山浮碧。江漢無終極。鄂渚幾行雲樹，天何意、限南北。使君觴醉客。健倒曾何惜。三國英雄誰在，斜陽外、盡陳跡。
點絳唇
作者：方有開（宋）

七里灘邊，江光漠漠山如戟。漁舟一葉。徑入寒煙碧。笑我塵勞，羞對雙臺石。身如織。年年行役。魚鳥渾相識。
滿江紅
作者：方有開（宋）

跳出紅塵，都不顧、是非榮辱。垂釣處、月明風細，水清山綠。七里灘頭帆落盡，長山瀧口潮回速。問有誰、特為上鉤來，劉文叔。貂蟬貴，無人續。金帶重，難拘束。這白麻黃紙，豈曾經目。昨夜客星侵帝座，且容伸腳加君腹。問高風、今古有誰同，先生獨。
賀新郎
作者：許及之（宋）

舊俗傳荊楚。正江城、梅炎藻夏，做成重午。門艾釵符關何事，付與痴兒呆女。耳不聽、湖邊鼉鼓。獨炷爐香薰衣潤，對瀟瀟、翠竹都忘暑。時展卷，誦騷語。新愁不障西山雨。問樓頭、登臨倦客，有誰懷古。回首獨醒人何在，空把清尊酹與。漾不到、瀟湘江渚。我又相將湖南去，已安排、吊屈嘲漁父。君有語，但分付。
水調歌頭
作者：傅大詢（宋）

草草三間屋，愛竹旋添栽。碧沙窗戶，眼前都是翠雲堆。一月山翁高臥，踏雪水村清冷，木落遠山開。唯有平安竹，留得伴寒梅。喚家童，開門看，有誰來。客來一笑，清話煮茗更傳杯。有酒只愁無客，有客又愁無酒，酒熟且徘徊。明日人間事，天自有安排。
錦堂春・錦堂春慢
作者：傅大詢（宋）

梅要疏開，雪教遲下，怕他寒入江天。有月橋仙客，相伴嬋娟。巷陌昇平氣象，一時都在鳴弦。望東家錦裡，雁到雲邊。書到雲邊。尊前翠眉環唱，道新腔字穩，花折聲圓。此去鳳池遊戲，碧波添插金蓮。看長生葉上，龜壽千年，人壽千年。
柳梢青
作者：傅大詢（宋）

春到江南，今年寒少，早有疏梅。相伴雙松，吟哦風月，著意花開。天香甚處安排。便何似、調羹去來。勁節仙姿，玉堂難老，身在蓬萊。
念奴嬌
作者：傅大詢（宋）

江梅破臘，把一枝來報，□春訊息。錦帳銀瓶龍麝暖，畫燭光搖金碧。雨徑桃花，一溪流水，路入神仙宅。雲裳羽佩，洞天相會今夕。堂下樂問靈鼉，玉人清唱，舞袖低迴雪。富貴風流須道是，天上人間難得。玉鏡臺邊，瓊漿盞畔，共說春心切。百年偕老，鳳凰樓上風月。
行香子
作者：傅大詢（宋）

玉佩簪纓。羅襪生塵。問何時、來到湘濱。堯蓂五葉，二月陽春。一霎時風，一霎時雨，一霎時晴。有子鳴琴。有路登瀛。戲斑衣、溫酒重斟。蟠桃難老，相伴長生。一千年花，一千年果，一千年人。
賀新郎
作者：劉德秀（宋）

雨沐秋榮薄。瑩湖光、琉璃千頃，浪平如削。步繞湖邊佳絕處，時湧瓊樓珠閣。記一一、經行皆昨。十萬人家空翠裡，借姮娥、玉鑑相依約。卷霧箔，飛煙幕。天機雲錦才收卻。放芙蓉、岸花十里，翠紅成幄。向晚買舟撐月去，笑引銀漢共酌。醉欲起、騎鯨碧落。試喚坡仙哦妙句，問淡妝、此夕如何著。只雲月，是梳掠。
水調歌頭
作者：吳鎰（宋）

澄徹北湖水，圓鏡瑩青銅。客槎星漢天上，隱隱暗朝通。六月浮雲落日，十頃增冰積雪，勝絕與誰同。羅襪步新月，翠袖倚涼風。子韓子，叫虞帝，傲祝融。御風凌霧來去，邂逅此從容。欲問騎驎何處，試舉叉魚故事，驚起碧潭龍。乞我飛霞佩，從子廣寒宮。
水調歌頭
作者：吳鎰（宋）

三楚上游地，五嶺翠眉橫。杜詩韓筆難盡，身到眼增明。最好流泉百道，НН繞城縈市，唯見洛陽城。化鶴三千歲，橘井尚悽清。閬風客，紫貝闕，白玉京。不堪天上官府，時此駐霓旌。歲晚朔雲邊雪，壓盡蠻煙瘴雨，過雁落寒汀。況有如泉酒，細與故人傾。
水調歌頭
作者：林淳（宋）

瀟灑東湖上，夜雨洗清秋。朝來塵霽，凝望千里興悠悠。山色揉藍深染，波影青銅新鑄，□冷翠光浮。蓑笠真吾事，聊整釣魚鉤。坐中客，凌王謝，更風流。一觴一詠，豪俊談笑氣吞牛。花月連環長好，到處名園池□，遇景且遨遊。試問陶元亮，底事賦歸休。
鷓鴣天
作者：林淳（宋）

天近襖知雨露濃。湖山無日不春風。閒花野草皆掀舞，曾在君王顧盼中。時易得，會難逢。朝為逆旅暮三公。蛟龍得雨飛無便，雞犬騰雲夙有功。
柳梢青
作者：林淳（宋）

富貴園林。清虛清館，隨意登臨。物外風光，雲明花媚，鳥語煙深。徐徐緩轡微吟。迤邐度、松間柳陰。覽遍幽奇，小舟歸晚，月映波心。
浣溪沙
作者：林淳（宋）

卻憶西湖爛漫遊。水涵山影翠光浮。輕舟短棹不驚鷗。帶露精神花嫵媚，依風情態柳溫柔。鶯歌燕語巧相留。
阮郎歸
作者：王炎2（宋）

落花時節近清明。南園芳草青。東風料峭雨難晴。那堪中宿酲。回首處，自銷凝。誰知人瘦生。倚闌無語不禁情。杜鵑啼數聲。
青玉案
作者：王炎2（宋）

深紅數點吹花絮。又燕子、飛來語。遠水平蕪春欲暮。年年長是，清明時候，故遣人憔悴。竹雞啼罷山村雨。正寥落、無情緒。猛省從前多少事。綠楊堤上，樓臺如畫，此景今何處。
浪淘沙令
作者：王炎2（宋）

流水繞孤村。楊柳當門。昔年此地往來頻。認得綠楊攜手處，笑語如存。往事不堪論。強對清尊。梅花香裡月黃昏。白首重來誰是伴，獨自銷魂。
木蘭花慢
作者：王炎2（宋）

緗桃花樹下，記羅襪、昔經行。至今日重來，人惟獨自，花亦凋零。青鳥杳無資訊，遍人間、何處覓雲軿。紅錦織殘舊字，玉簫吹斷餘聲。銷凝。衣故幾時更。又誰復卿卿。念鏡裡琴中，離鸞有恨，別鵠無情。齊眉處同笑語，但有時、夢見似平生。愁對嬋娟三五，素光暫缺還盈。
清平樂
作者：王炎2（宋）

呢喃燕語。共訴春歸去。春去從他留不住。落盡枝頭紅雨。老翁袖手優遊。閒愁不到眉頭。過了麥黃椹紫，歸期只在新秋。
清平樂
作者：王炎2（宋）

兒曹耳語。借問何處去。家在翠微深處住。生計一犁春雨。客中且恁浮游。莫將事掛心頭。縱使人生滿百，算來更幾春秋。
浪淘沙
作者：王炎2（宋）

月色十分圓。風露娟娟。木犀香裡憑闌干。河漢橫斜天似水，玉鑑光寒。草草具杯盤。相對蒼顏。素娥莫惜少留連。秋氣平分蟾兔滿，動是經年。
卜算子
作者：王炎2（宋）

渡口喚扁舟，雨後青綃皺。輕暖相重護病軀，料峭還寒透。老大自傷春，非為花枝瘦。那得心情似少年，雙燕歸時候。
卜算子
作者：王炎2（宋）

散策問芳菲，春半花猶未。蓓蕾枝頭怯苦寒，恰似人憔悴。人莫恨花遲，天自催寒去。雨意才收日氣濃，玉靨紅如醉。
江城子
作者：王炎2（宋）

清波渺渺日暉暉。柳依依。草離離。老大逢春，情緒有誰知。簾箔四垂庭院靜，人獨處，燕雙飛。怯寒未敢試春衣。踏青時。懶追隨。野蔌山淆，村釀可從宜。不向花邊拼一醉，花不語，笑人痴。
虞美人
作者：王炎2（宋）

鏡中失畫雙青鬢。懶更佔花信。小梅半謝雨垂垂。未許輕紅破蕾、綴桃枝。社前歸燕穿簾語。似說人憔悴。自緣老去少歡悰。不是春寒料峭、怯東風。
南鄉子
作者：王炎2（宋）

雲淡日曨明。久雨潺潺查德晴。社近東皋農務急，催耕。又見菖蒲出水清。池面縠紋平。掠水迎風燕羽輕。試出訪尋春色看，相迎。巧笑花枝似有情。
憶秦娥
作者：王炎2（宋）

胭脂點。海棠落盡青春晚。青春晚。少年遊樂，而今慵懶。春光不可無人管。花邊酌酒隨深淺。隨深淺。牡丹紅透，荼䕷香遠。
臨江仙
作者：王炎2（宋）

欲近上元人意好，月如人意團圓。暖風催趣養花天。三山來鶴駕，萬戶識鳧仙。手種河陽桃李樹，暫時來看春妍。綵衣一笑棹觥船。明年當此日，人到鳳池邊。
好事近
作者：王炎2（宋）

時節近元宵，天意人情都好。煙柳露桃枝上，覺今年春早。遏雲一曲鳳將雛，疑是在蓬島。玉筍扶杯瀲灩，願黑頭難老。
水調歌頭
作者：王炎2（宋）

愛日護輕暖，醞造小春時。桃溪雲斂，一點郎星吐青輝。煉玉顏容難老，點漆精神如舊，不用摘霜髭。厭薄蓬萊景，戲踏兩鳧飛。潘花底，陶柳外，細民肥。萬家喜色，融瑞氣擁牙緋。憑仗春蔥洗玉，領略朱櫻度曲，引滿又何辭。只待琴歌畢，安步上丹墀。
念奴嬌
作者：王炎2（宋）

曉來雨過，正海棠枝上，胭脂如滴。桃杏不敢來比似，信是傾城傾國。藏韻收香，誰能描貌，閣盡詩人筆。從教睡去，為留銀燭終夕。不待過了清明，綠陰結子，無處尋春色。簌簌輕紅飛一片，便覺臨風悽惻。莫道無情，嫣然一笑，也似曾相識。惜花無主，自憐身是行客。
浪淘沙令
作者：王炎2（宋）

秋色滿東籬。露滴風吹。憑誰折取泛芳卮。長是年年重九日，苦恨開遲。因記得當時。共拈纖枝。而今寂寞鳳孤飛。不似舊來心緒好，惟有花知。
採桑子
作者：王炎2（宋）

一番飛次春風巧，細看工夫。點綴紅酥。此際多應別處無。玉人不與花為主，辜負芳菲。香透簾幃。誰向釵頭插一枝。
好事近
作者：王炎2（宋）

玉頰映紅綃，才報東風訊息。雖則清臞如許，有生香真色。相看動是隔年期，忍不飲涓滴。莫待輕飛一片，卻說花堪惜。
臨江仙
作者：王炎2（宋）

雪片幻成肌骨，月華借與精神。一聲羌笛怨黃昏。吹香飄縞袂，脫跡委紅裙。枝上青青結子，子中白白藏仁。那時別是一家春。劈泥嘗煮酒，拂席臥清陰。
卜算子
作者：王炎2（宋）

膩玉染深紅，豔麗難常好。已是人間祓禊時，花亦隨春老。喚起麴生來，醉賞惟宜早。此去陰晴十日間，點點粘芳草。
木蘭花慢
作者：王炎2（宋）

博山香霧冷，新雨過、怯單衣。正飛絮濛濛，平蕪杳杳，家在天涯。春難住、人易老，又等閒過了踏青時。枝上紅稀綠暗，杜鵑剛向人啼。依依。謾嘆歌生彈鋏，塵滿弦徽。想北山猿鶴，南溪鷗鷺，怪我歸遲。青雲事、今已晚，倚小窗、誰與話襟期。對酒有愁可解，擘箋無怨休題。
小重山
作者：王炎2（宋）

日腳才添一線長。葭灰吹玉管，轉新陽。老來添得鬢邊霜。年華換，歸思滿滄浪。喚客對凝香。公庭鳧騖散，緩行觴。何須紅袖立成行。清淡好，勝似聽絲簧。
阮郎歸
作者：王炎2（宋）

幾回幽夢繞家山。怯聞梅弄殘。瀟瀟黃落客氈寒。不禁衣頻寬。身外事，意闌珊。人間行路難。尋思百計不如閒。休貪朱兩轓。
臨江仙
作者：王炎2（宋）

試問休官林下去，何人得似高年。壺中不記歲時遷。吹簫新有伴，餐玉共求仙。有客尊前曾得見，月眉雲鬢娟娟。斷腸刺史獨無眠。誰能聞一曲，偷向笛中傳。
臨江仙
作者：王炎2（宋）

思憶故園花又發，等閒過了流年。休論升擢與平遷。拂衣歸去好，無事即神仙。況是老人頭雪白，羞看紅粉嬋娟。鸞孤鳳只且隨緣。莫將桃葉曲，留與世人傳。
水調歌頭
作者：王炎2（宋）

新漲鴨頭綠，春滿白蘋洲。小停畫鷁，莫便折柳話離愁。飄渺觚稜在望，不用東風借便，一瞬到皇州。別酒十分酌，何惜覆瑤舟。從此去，上華頂，入清流。人門如許，自合唾手復公侯。老我而今衰謝，夢繞故園松菊，底事更遲留。早晚掛冠去，江上狎浮鷗。
南柯子・南歌子
作者：王炎2（宋）

天末家何許，津頭客未歸。柳梢綠暗早鶯啼。蝴蝶不知春去、繞園飛。選勝多遊冶，當壚有麗姝。青翰載酒泛晴暉。不忍十分寥落、負花時。
好事近
作者：王炎2（宋）

閒日似年長，又在他鄉春暮。柳外一聲鶗鴂，怨落花飛絮。苧羅只似舊時村，佳人在何處。試問鴟夷因甚，載輕顰同去。
朝中措
作者：王炎2（宋）

杜鵑聲斷日曈曨。過雨溼殘紅。老色菱花影裡，客愁蕉葉香中。柳梢飛絮，桃梢結子，斷送春風。莫恨春無覓處，明年還在芳叢。
南柯子・南歌子
作者：王炎2（宋）

對鏡鸞休舞，求凰鳳自飛。珠鈿翠珥密封題。中有鸞箋細字、沒人知。環佩燈前結，輜軿月下歸。笑他織女夜鳴機。空與牛郎相望、不相隨。
朝中措
作者：王炎2（宋）

薔薇露染玉肌膚。欲試縷金衣。一種出塵態度，偏宜月伴風隨。初疑邂逅，湘妃洛女，似是還非。只恐乘雲輕舉，翩然飛度瑤池。
西江月
作者：王炎2（宋）

蔌蔌落紅都盡，依然見此清姝。水沈為骨玉為膚。留得春光少住。鴛帳巧藏翠幔，燕釵斜嚲纖枝。休將往事更尋思。且為濃香一醉。
柳梢青
作者：王炎2（宋）

葭管風微。萊衣香軟，歌鳳將雛。笑酌流霞，問人何處，別有瑤池。相將月佩霞裾。領鳧舄、歸朝玉墀。管取長年，進封大國，穩住清都。
踏莎行
作者：王炎2（宋）

木落天寒，年華又暮。老來多病須調護。詩編酒榼總無緣，閒中贏得瞢騰睡。塵暗犀梳，香消翠被。悄無音信來青羽。新愁正上自眉峰，黃昏庭院瀟瀟雨。
清平樂
作者：王炎2（宋）

一杯椒醑。惜飲難成醉。爆竹聲中人未睡。共道今宵守歲。不如且就衾裯。誰能細數更籌。三百六旬過了，明朝卻是年頭。
南柯子・南歌子
作者：王炎2（宋）

山冥雲陰重，天寒雨意濃。數枝幽豔溼啼紅。莫為惜花惆悵、對東風。蓑笠朝朝出，溝塍處處通。人間辛苦是三農。要得一犁水足、望年豐。
夜行船
作者：王炎2（宋）

淡飯粗衣隨分過。新成就、庵寮一個。靜處藏身，十分自在，只恁麼、有何不可。過眼空花都看破。紅塵外、獨行獨坐。也沒籌量，也沒系絆，更覓甚、三乘四果。
臨江仙
作者：王炎2（宋）

鶗鴂一聲春事了，不知苦勸誰歸。花梢香露染薔薇。小梅酸著齒，酒榼正堪攜。鴨綠一篙新雨過，遠山半出修眉。仙翁理棹欲來時。繞簷烏鵲喜，報與主人知。
驀山溪
作者：王炎2（宋）

鶯啼花謝，斷送春歸去。雨後聽鵑聲，恰似訴、留春不住。韶光易邁，暗被老相催，無個事，沒些愁，方是安身處。載松種菊，相對為賓主。終日掩柴扉，但只有、清風時度。不忺把酒，又不喜觀書，飢時飯，飽時茶，困即齁齁睡。
憶秦娥
作者：王炎2（宋）

頭如雪。塵緣滾滾無休歇。無休歇。買田築屋，是何時節。從今事事都休說。巢安寮裡藏疏拙。藏疏拙。許誰為伴，溪山風月。
滿江紅
作者：王炎2（宋）

宦海浮沉，名與字、不能彰徹。青雲上、諸公袞袞，難登狹劣。結綬彈冠成底事，解頤折角皆虛說。待黃粱、夢覺始歸來，非明哲。易消釋，空中雪。多虧缺，天邊月。算人生必有，衰羸時節。恁是一陽來複後，梅花柳眼先春發。料明年、又老似今年，當休歇。
玉樓春
作者：王炎2（宋）

往年餬口謀升斗。朱墨塵埃粘兩袖。黃粱夢斷始歸來，依舊琴書當左右。而今藏取持螯手。林下獨居閒散又。問之何以得長年，寡慾少思安老朽。
玉樓春
作者：王炎2（宋）

大都四緒陰晴半。天上油雲舒又卷。若還心也似雲閒，老色何由來上面。生平辛苦今瀟散。得喪榮枯皆歷遍。人言不死是神仙，我但耳聞非眼見。
如夢令
作者：楊冠卿（宋）

滿院落花春寂。風絮一簾斜日。翠鈿曉寒輕，獨倚千秋無力。無力。無力。蹙破遠山愁碧。
生查子
作者：楊冠卿（宋）

嬌鶯恰恰啼，過水翻回去。欲共訴芳心，故繞池邊樹。人去綺窗閒，絃斷秦箏柱。百囀聽新聲，總是傷心處。
生查子
作者：楊冠卿（宋）

消瘦不勝寒，獨立江南路。羅襪暗生塵，不見凌波步。蘭佩解鳴璫，往事憑誰訴。一紙彩雲箋，好寄青鸞去。
生查子
作者：楊冠卿（宋）

瀟湘日暮時，倚棹蒹葭浦。不見獨醒人，愁對湘妃語。璧月送歸雲，一葉蓮舟舉。寶瑟奏清商，波底魚龍舞。
浣溪沙
作者：楊冠卿（宋）

洞口春深長薜蘿。幽棲地僻少經過。一溪新綠漲晴波。驚夢覺來啼鳥近，惜春歸去落花多。東風獨倚奈愁何。
浣溪沙
作者：楊冠卿（宋）

銀葉香銷暑簟清。枕鴛醉倚玉釵橫。起來紅日半窗明。多病情懷無可奈，惜花天氣惱餘酲。瑤琴誰弄曉鶯聲。
霜天曉角
作者：楊冠卿（宋）

漁舟簇簇。西塞山前宿。流水落紅香遠，春江漲、葡萄綠。蘄竹。奏新曲。驚回幽夢獨。卻把漁竿遠去，騎鯨背、釣璜玉。
卜算子
作者：楊冠卿（宋）

蒼生喘未蘇，賈筆論孤憤。文采風流今尚存，毫髮無遺恨。悽惻近長沙，地僻秋將盡。長使英雄淚滿襟，天意高難問。
垂絲釣
作者：楊冠卿（宋）

翠簾晝卷。庭花日影初轉。酒力未醒，眉黛還斂。停歌扇。背畫闌倚遍。情無限。悵韶華又晚。錦韉去後，愁寬珠袖金釧。碧雲信遠。難託西樓雁。空寫銀箏怨。腸欲斷。更落紅萬點。
菩薩蠻
作者：楊冠卿（宋）

飛雲障碧江天暮。杏花簾幕黃昏雨。翠袖怯春寒。有人愁倚闌。天涯芳草路。目送徵鴻去。人遠玉關長。尺書難寄將。
菩薩蠻
作者：楊冠卿（宋）

春山愁對修眉綠。春衫誰為裁冰縠。日暮倚闌干。不禁菸霧寒。湖邊歸去路。猶記傳觴處。往事等空花。客心驚歲華。
菩薩蠻
作者：楊冠卿（宋）

冰肌玉襯香綃薄。無言獨倚闌干角。相見又還休。可堪歸去愁。碧波溪上路。幾陣黃昏雨。歸去斷人腸。紗廚枕簟涼。
菩薩蠻
作者：楊冠卿（宋）

玉妃夜宴瑤池冷。翩然飛下霓旌影。天闊水雲長。風飄舞袖香。姑山人似舊。清壓紅梅瘦。同憑玉闌干。光搖銀海寒。
好事近
作者：楊冠卿（宋）

晚起倦梳妝，斜壓翠鬟雲鬢。手拈花枝輒笑，問青鸞音信。繡簾慵卷玉鉤垂，風篁奏餘韻。燈火黃昏院落，報雕鞍人近。
好事近
作者：楊冠卿（宋）

細雨落簷花，簾卷金泥紅溼。樓外遠山橫翠，染修眉愁碧。舊遊春夢了無痕，香塵暗瑤瑟。憑仗青鸞飛去，問新來訊息。
謁金門
作者：楊冠卿（宋）

傷漂泊。負了花前期約。寒食清明都過卻。愁懷無處著。晴日柳陰池閣。風絮斜穿簾幕。簾外鞦韆閒彩索。斷腸人寂寞。
憶秦娥
作者：楊冠卿（宋）

東風惡。雪花亂舞穿簾幕。穿簾幕。寒侵綠綺，音斷絃索。宮梅已破香紅萼。梅妝想稱伊梳掠。伊梳掠。十分全似，舊時京洛。
憶秦娥
作者：楊冠卿（宋）

雲垂幕。江天雪似楊花落。楊花落。翠衾不暖，曉寒偏覺。起來獨倚西樓角。客懷無耐傷離索。傷離索。蠻箋欲寄，塞鴻難託。
清平樂
作者：楊冠卿（宋）

翠團嘉樹。杜宇呼春去。簾卷金泥凝望處。幾點紅薇香雨。等閒過了花時。殷勤來問酴醿。恰有一枝春在，畫樓紅日林西。
柳梢青
作者：楊冠卿（宋）

紅藥翻階。天香國豔，輝映樓臺。解語渾如，三千粉黛，十二金釵。青鞋踏破蒼苔。趁舞蝶、遊蜂去來。宿粉偷香，也應難似，年少情懷。
柳梢青
作者：楊冠卿（宋）

金蕊飄殘。江城秋晚，月冷霜寒。一種幽芳，雕冰鏤玉，舞鳳翔鸞。悠然靜對南山。笑瓊沼、鴛飛翠瀾。小玉驚呼，太真嬌困，俯檻慵看。
柳梢青
作者：楊冠卿（宋）

歸夢迢迢。分明曾見，舞遍雲韶。解道相思，愁寬金釧，瘦損宮腰。覺來情緒無聊。正戍角、聲翻麗譙。楚塞山長，巫陽人遠，斗帳香消。
西江月
作者：楊冠卿（宋）

妙墨龍蛇飛動，新詞雪月交光。論文齒頰帶冰霜。鳳閣從來宮樣。壽菊叢開三徑，清姿高壓群芳。折花聊爾問行藏。會見橫飛直上。
西江月
作者：楊冠卿（宋）

羅襪浪傳仙子，宮梅休寫華光。人言壽客飽經霜。不趁凡花入樣。萬玉森羅素節，一枝剩有餘芳。孤高肯使蝶蜂藏。特立甘泉頂上。
西江月
作者：楊冠卿（宋）

昨夢鈞天帝所，曾陪奏賦明光。玉除金蕊映秋霜。盡道宮花別樣。嬌額塗黃牢就，金蓮襯步齊芳。舞鸞儀鳳巧難藏。羞殺繁紅陌上。
東坡引
作者：楊冠卿（宋）

綠波芳草路。別離記南浦。香雲翦贈青絲縷。釵分金半股。釵分金半股。陽關一曲聲悽楚。惹起離筵愁緒。夢魂擬逐徵鴻去。行雲無定據。行雲無定據。
鷓鴣天
作者：楊冠卿（宋）

歲月如馳烏兔飛。情懷著酒強支援。經年不見宮妝面，穠碧誰斟翡翠卮。江路晚，夕陽低。奚奴空負錦囊歸。欲憑驛使傳芳信，未放東風第一枝。
小重山
作者：楊冠卿（宋）

一笑回眸百媚生。嬌羞佯不語，豔波橫。緩移蓮步繞階行。凝情久，幽怨託銀箏。些事那回曾。水晶雙枕冷，簟紋平。窺人燕子苦無情。驚夢斷，何處覓雲行。
蝶戀花
作者：楊冠卿（宋）

舞處曾看花滿面。獨倚東風，往事思量遍。綠怨紅愁春不管。天涯芳草人腸斷。一紙雲箋魚雁遠。歸鳳求凰，誰識琴心怨。臂枕香消眉黛斂。也應為我寬金釧。
蝶戀花
作者：楊冠卿（宋）

月冷花寒宮漏促。人在虛簷，玉體溫無粟。絃斷鸞膠還再續。嬌雲時霎情難足。解道雙鴛愁獨宿。宿翠偎紅，蛺蝶元相逐。蓬海路遙天六六。終須伴我騎黃鵠。
水調歌頭
作者：楊冠卿（宋）

春漲一篙綠，江闊暮濤寒。龍驤萬斛飛舉，鯨飲酒杯寬。醉倚舵樓清嘯，目送孤鴻杳靄，景意與俱閒。恍若馭風去，蓬島舊家山。記吾廬，環翠竹，拱蒼官。碧雲信杳，誰為日日報平安。桂棹桃溪歸後，流水落紅香寂，春事想闌珊。賴有錦囊句，寫向此中看。
水調歌頭
作者：楊冠卿（宋）

形勝訪淮楚，騎鶴到揚州。春風十里簾幕，香靄小紅樓。樓外長江今古，誰是濟川舟楫，煙浪拍天浮。喜見紫芝宇，儒雅更風流。氣吞虹，才倚馬，爛銀鉤。功名年少餘事，鵰鶚幾橫秋。行演絲綸天上，環倚玉皇香案，仙袂揖浮丘。落筆驚風雨，潤色煥皇猷。
水調歌頭
作者：楊冠卿（宋）

年少青雲客，懷抱百憂寬。北窗醉臥春曉，歸夢趁吳帆。來訪鴟夷仙蹟，極目平湖煙浪，永珍一毫端。雲海渺空闊，咫尺是蓬山。佩飛霞，囊古錦，幾憑闌。赤城應有居士，鳳舉更龍蟠。待向玉霄東望，相與神遊八極，身未似雲閒。長劍倚天外，功業鏡頻看。
水調歌頭
作者：楊冠卿（宋）

曳杖羅浮去，遼鶴正南翔。青鸞為報訊息，巖壑久相望。無奈漁溪欸乃，喚起蘋洲昨夢，風雨趁歸航。萬里家何許，天闊水雲長。歷五湖，轉湘楚，下三江。興亡千古餘恨，收拾付詩囊。重到然犀磯渚，不見騎鯨仙子，客意轉淒涼。舉酒酹江月，襟袖淚淋浪。
水龍吟
作者：楊冠卿（宋）

渡江天馬龍飛，翠華小住興王地。石城鍾阜，雄依天塹，鼎安神器。鳷鵲樓高，建章宮闊，玉繩低墜。望鬱蔥佳氣，非煙非霧，方呈瑞、璇霄際。貔虎雲屯羽衛。壯金湯、更隆國勢。天驕膽落，狼烽晝熄，玉門晏閉。祗謁陵園，長安□遠，中興可冀。笑六朝舊事，空隨流水，千古恨、無人記。
賀新郎
作者：楊冠卿（宋）

薄暮垂虹去。正江天、殘霞冠日，亂鴻遵渚。萬頃雲濤風浩蕩，笑整羽輪飛渡。問弱水、神仙何處。翳鳳騎麟思往事，記朝元、金殿聞鐘鼓。環佩響，翠鸞舞。夢中失卻江南路。待西風、長城飲馬，朔庭張弩。目盡青天何時到，贏得兒童好語。悵未復、長陵抔土。西子五湖歸去後，泛仙舟、尚許尋盟否。風袂逐，片帆舉。
六州
作者：崔敦詩（宋）

商秋吉，嘉會協中辛。涓路寢，修禋祀，聖德昭清。端志慮，罄竭齋精。錦繡排天仗，羽衛濱紛。朝太室、返中宸。被袞接神明。時平天時俱清晏，兼豐年和氣，品物達芳馨。瞻熉座，舂容娭燕三靈。奠瑤爵，薦量幣，清思呦冥冥。望崑崙。嘉祥塞絪縕。誠殫禮洽慶休成。潤澤被生民。端門肆眚，昕庭稱賀，俱將景福萬壽、祝雙親。
十二時・憶少年
作者：崔敦詩（宋）

勳華並、天胙昌期。聖德茂重離。英明經遠，浚哲昭微。寶儉更深慈。觀萬國、累洽重熙。對明時。報禮秩神祗。玉帛奏華夷。雍肅顯相，百辟各欽祗。奄嘉虞英璧奠華滋。神安坐、景氣澄虛。極光焰、燭長麗。展詩應律，萬舞逶遲。三獻洽皇儀。垂露浸慶祜來宜。禮無違。鳴鸞臨帝闕，飛鳳下天倪。清和寰宇，霈澤一朝馳。醇化無為。萬祀鞏洪基。
柳梢青
作者：趙汝愚（宋）

水月光中，煙霞影裡，湧出樓臺。空外笙簫，雲間笑語，人在蓬萊。天香暗逐風回。正十里、荷花盛開。買個扁舟，山南遊遍，山北歸來。
摸魚兒
作者：辛棄疾（宋）

更能消、幾番風雨。匆匆春又歸去。惜春長恨花開早，何況落紅無數。春且住。見說道、天涯芳草迷歸路。怨春不語。算只有殷勤，畫簷珠網，盡日惹飛絮。長門事，準擬佳期又誤。蛾眉曾有人妒。千金縱買相如賦，脈脈此情誰訴。君莫舞。君不見、玉環飛燕皆塵土。閒愁最苦。休去倚危樓，斜陽正在，煙柳斷腸處。
摸魚兒
作者：辛棄疾（宋）

望飛來、半空鷗鷺。須臾動地鼙鼓。截江組練驅山去，鏖戰未收貔虎。朝又暮。誚慣得、吳兒不怕蛟龍怒。風波平步。看紅旆驚飛，跳魚直上，蹙踏浪花舞。憑誰問，萬里長鯨吞吐。人間兒戲千弩。滔天力倦知何事，白馬素車東去。堪恨處。人道是、子胥冤憤終千古。功名自誤。謾教得陶朱，五湖西子，一舸弄煙雨。
沁園春
作者：辛棄疾（宋）

三徑初成，鶴怨猿驚，稼軒未來。甚雲山自許，平生意氣，衣冠人笑，抵死塵埃。意倦須還，身閒貴早，豈為蓴羹鱸鱠哉。秋江上，看驚弦雁避，駭浪船回。東岡更葺茅齋。好都把軒窗臨水開。要小舟行釣，先應種柳，疏籬護竹，莫礙觀梅。秋菊堪餐，春蘭可佩，留待先生手自栽。沈吟久，怕君恩未許，此意徘徊。
沁園春
作者：辛棄疾（宋）

佇立瀟湘，黃鵠高飛，望君不來。被東風吹墮，西江對語，急呼斗酒，旋拂徵埃。卻怪英姿，有如君者，猶欠封侯萬里哉。空贏得，道江南佳句，只有方回。錦帆畫舫行齋。悵雪浪粘天江影開。記我行南浦，送君折柳，君逢驛使，為我攀梅。落帽山前，呼鷹臺下，人道花須滿縣栽。都休問，看雲霄高處，鵬翼徘徊。
水龍吟
作者：辛棄疾（宋）

渡江天馬南來，幾人真是經綸手。長安父老，新亭風景，可憐依舊。夷甫諸人，神州沈陸，幾曾回首。算平戎萬里，功名本是，真儒事、君知否。況有文章山斗。對桐陰、滿庭清晝。當年墮地，而今試看，風雲奔走。綠野風煙，平泉草木，東山歌酒。待他年，整頓乾坤事了，為先生壽。
水龍吟
作者：辛棄疾（宋）

玉皇殿閣微涼，看公重試薰風手。高門畫戟，桐陰閣道，青青如舊。蘭佩芳空，蛾眉誰妒，無言搔首。甚年年卻有，呼韓塞上，人爭問、公安否。金印明年如鬥。向中州、錦衣行晝。依然盛事，貂蟬前後，鳳麟飛走。富貴浮雲，我評軒冕，不如杯酒。待從公，痛飲八千餘歲，伴莊椿壽。
水龍吟
作者：辛棄疾（宋）

楚天千里清秋，水隨天去秋無際。遙岑遠目，獻愁供恨，玉簪螺髻。落日樓頭，斷鴻聲裡，江南遊子。把吳鉤看了，欄干拍遍，無人會、登臨意。休說鱸魚堪鱠。盡西風、季鷹歸未。求田問舍，怕應羞見，劉郎才氣。可惜流年，憂愁風雨，樹猶如此。倩何人，喚取盈盈翠袖，搵英雄淚。
滿江紅
作者：辛棄疾（宋）

笳鼓歸來，舉鞭問、何如諸葛。人道是、匆匆五月，渡瀘深入。白羽風生貔虎噪，青溪路斷猩鼯泣。早紅塵、一騎落平岡，捷書急。三萬卷，龍韜客。渾未得，文章力。把詩書馬上，笑驅鋒鏑。金印明年如斗大，貂蟬卻自兜鍪出。待刻公、勳業到□雲，浯溪石。
滿江紅
作者：辛棄疾（宋）

瘴雨蠻煙，十年夢、尊前休說。春正好、故園桃李，待君花發。兒女燈前和淚拜，雞豚社裡歸時節。看依然、舌在齒牙牢，心如鐵。治國手，封侯骨。騰漢漫，排閶闔。待十分做了，詩書勳業。常日念君歸去好，而今卻恨中年別。笑江頭、明月更多情，今宵缺。
滿江紅
作者：辛棄疾（宋）

蜀道登天，一杯送、繡衣行客。還自嘆、中年多病，不堪離別。東北看驚諸葛《表》，西南更草相如《檄》。把功名、收拾付君侯，如椽筆。兒女淚，君休滴。荊楚路，吾能說。要新詩準備，廬江山色。赤壁磯頭千古浪，銅鞮陌上三更月。正梅花、萬里雪深時，須相憶。
滿江紅
作者：辛棄疾（宋）

快上西樓，怕天放、浮雲遮月。但喚取、玉纖橫笛，一聲吹裂。誰做冰壺浮世界，最憐玉斧修時節。問常娥、孤冷有愁無，應華髮。雲液滿，瓊杯滑。長袖起，清歌咽。嘆十常八九，欲磨還缺。若得長圓如此夜，人情未必看承別。把從前、離恨總成歡，歸時說。
滿江紅
作者：辛棄疾（宋）

鵬翼垂空，笑人世、蒼然無物。還又向、九重深處，玉階山立。袖裡珍奇光五色，他年要補天西北。且歸來、談笑護長江，波澄碧。佳麗地，文章伯。金縷唱，紅牙拍。看尊前飛下，日邊訊息。料想寶香黃閣夢，依然畫舫青溪笛。待如今、端的約鍾山，長相識。
滿江紅
作者：辛棄疾（宋）

落日蒼茫，風才定、片帆無力。還記得、眉來眼去，水光山色。倦客不知身近遠，佳人已卜歸訊息。便歸來、只是賦行雲，襄王客。些個事，如何得。知有恨，休重憶。但楚天特地，暮雲凝碧。過眼不如人意事，十常八九今頭白。笑江州、司馬太多情，青衫溼。
滿江紅
作者：辛棄疾（宋）

過眼溪山，怪都似、舊時曾識。是夢裡、尋常行遍，江南江北。佳處徑須攜杖去，能消幾兩平生屐。笑塵埃、三十九年非，長為客。吳楚地，東南拆。英雄事，曹劉敵。被西風吹盡，了無陳跡。樓觀才成人已去，旌旗未卷頭先白。嘆人間、哀樂轉相尋，今猶昔。
滿江紅
作者：辛棄疾（宋）

湖海平生，算不負、蒼髯如戟。聞道是、君王著意，太平長策。此老自當兵十萬，長安正在天西北。便鳳凰、飛詔下天來，催歸急。車馬路，兒童泣。風雨暗，旌旗溼。看野梅官柳，東風訊息。莫向蔗庵追語笑，只今松竹無顏色。問人間、誰管別離愁，杯中物。
滿江紅
作者：辛棄疾（宋）

笑拍洪崖，問千丈、翠巖誰削。依舊是、西風白馬，北村南郭。似整復斜僧屋亂，欲吞還吐林煙薄。覺人間、萬事到秋來，都搖落。呼斗酒，同君酌。□小隱，尋幽約。且丁寧休負，北山猿鶴。有鹿從渠求鹿夢，非魚定未知魚樂。正仰看、飛鳥卻應人，回頭錯。
滿江紅
作者：辛棄疾（宋）

曲幾蒲團，方丈裡、君來問疾。更夜雨、匆匆別去，一杯南北。萬事莫侵閒鬢髮，百年正要佳眠食。最難忘、此語重殷勤，千金直。西崦路，東岩石。攜手處，今陳跡。望重來猶有，舊盟如日。莫信蓬萊風浪隔，垂天自有扶搖力。對梅花、一夜苦相思，無訊息。
水調歌頭
作者：辛棄疾（宋）

帶湖吾甚愛，千丈翠奩開。先生杖屨無事，一日走千回。凡我同盟鷗鳥，今日既盟之後，來往莫相猜。白鶴在何處，嘗試與偕來。破青萍，排翠藻，立蒼苔。窺魚笑汝痴計，不解舉吾杯。廢沼荒丘疇昔，明月清風此夜，人世幾歡哀。東岸綠陰少，楊柳更須栽。
水調歌頭
作者：辛棄疾（宋）

白日射金闕，虎豹九關開。見君諫疏頻上，高論挽天回。千古忠肝義膽，萬里蠻煙瘴雨，往事莫驚猜。政恐不免耳，訊息日邊來。笑吾廬，門掩草，徑封苔。未應兩手無用，要把蟹螯杯。說劍論詩餘事，醉舞狂歌欲倒，老子頗堪哀。白髮寧有種，一一醒時栽。
水調歌頭
作者：辛棄疾（宋）

折盡武昌柳，掛席上瀟湘。二年魚鳥江上，笑我往來忙。富貴何時休問，離別中年堪恨，憔悴鬢成霜。絲竹陶寫耳，急羽且飛觴。序蘭亭，歌赤壁，繡衣香。使君千騎鼓吹，風采漢侯王。莫把驪駒頻唱，可惜南樓佳處，風月已淒涼。在家貧亦好，此語試平章。
水調歌頭
作者：辛棄疾（宋）

今日復何日，黃菊為誰開。淵明漫愛重九，胸次正崔嵬。酒亦關人何事，正自不能不爾，誰遣白衣來。醉把西風扇，隨處障塵埃。為公飲，須一日，三百杯。此山高處東望，雲氣見蓬萊。翳鳳驂鸞公去，落佩倒冠吾事，抱病且登臺。歸路有明月，人影共徘徊。
水調歌頭
作者：辛棄疾（宋）

君莫賦幽憤，一語試相開。長安車馬道上，平地起崔嵬。我愧淵明久矣，獨藉此翁湔洗，素壁寫歸來。斜日透虛隙，一線萬飛埃。斷吾生，左持蟹，右持杯。買山自種雲樹，山下斸煙萊。百鍊都成繞指，萬事直須稱好，人世幾輿臺。劉郎更堪笑，剛賦看花回。